BAY อวดกำไร Q1 โต 14% อานิสงส์ค่าใช้จ่าย-ตั้งสำรองลด
BAY อวดกำไร Q1 โต 14% แตะ 7.41 พันลบ. อานิสงส์ค่าใช้จ่ายลด รวมทั้งการตั้งสำรองลดลง ขณะที่สินเชื่อรวมเพิ่มขึ้นเล็กน้อยหนุนผลประกอบการ
BAY อวดกำไร Q1 โต 14% แตะ 7.41 พันลบ. อานิสงส์ค่าใช้จ่ายลด รวมทั้งการตั้งสำรองลดลง ส่วนสินเชื่อรวมเพิ่มขึ้นเล็กน้อยหนุนผลประกอบการ
20 เม.ย. 2565

ธนาคารกรุงศรีอยุธยา จำกัด (มหาชน) หรือ BAY รายงานผลการดำเนินงานงวดไตรมาส 1 สิ้นสุด ณ วันที่ 31 มีนาคม 2565 มีดังนี้

โดยไตรมาส 1/2565 บริษัทฯ มีกำไรสุทธิอยู่ที่ 7,418 ล้านบาท เพิ่มขึ้น 913 ล้านบาท หรือร้อยละ 14 จากไตรมาส 1/2564 โดยมีปัจจัยหลักมาจากการเพิ่มขึ้นของกำไรจากการดำเนินงานและการลดลงของผลขาดทุนด้านเครดิตที่คาดว่าจะเกิดขึ้น
อีกทั้งเงินให้สินเชื่อรวม อยู่ที่ 1,928,570 ล้านบาท เพิ่มขึ้น 38,194 ล้านบาท หรือร้อยละ 2 จากสิ้นเดือนธันวาคม 2564จากความต้องการสินเชื่อของธุรกิจขนาดใหญ่ และธุรกิจขนาดกลางและขนาดย่อม ซึ่งเติบโตถึงร้อยละ 3.90 และร้อยละ 4 ตามลำดับ สะท้อนความเชื่อมั่นทางธุรกิจที่ปรับตัวดีขึ้นกอปรกับการฟื้นตัวของเศรษฐกิจที่ยังคงดำเนินไปอย่างต่อเนื่อง
นอกจากนี้ค่าใช้จ่ายในการดำเนินงานอื่นๆ ในไตรมาส 1/2565 อยู่ที่ 12,063 ล้านบาท ลดลง 570 ล้านบาท หรือร้อยละ 4.5 จากไตรมาส 4/2564 โดยปัจจัยหลักมาจากการลดลงของค่าใช้จ่ายอื่นๆ อยู่ที่ 793 ล้านบาท หรือร้อยละ 21.60 ส่วนใหญ่เป็นผลจากการลดลงของค่าใช้จ่ายทางการตลาดจากการใช้จ่ายตามปัจจัยฤดูกาลในไตรมาสก่อนหน้า เมื่อเทียบกับช่วงเวลาเดียวกันของปีก่อน ค่าใช้จ่ายในการดำเนินงานอื่นๆ ลดลงจำนวน 36 ล้านบาท หรือ ร้อยละ 0.30